አካላዊ ቅርርብን ለማስወገድ የገበያ ቦታዎችን የመበተን ሥራዎች መቀጠላቸውን ንግድ ቢሮ ገለፀ
አዲስ አበባ:- የፋሲካ የበዓል ግብይት መቀራረብ በማስወገድ የቫይረሱን ሥርጭት ለመከላከልና ለመግታት በተለያዩ አካባቢዎች የሚገኙ የገበያ ቦታዎችን የመበተን ሥራዎች እየሠራ መሆኑን የአዲስ አበባ ንግድ ቢሮ ገለፀ። የአዲስ አበባ ንግድ ቢሮ ኃላፊ አቶ አብዱልፈታህ ዩሱፍ በተለይ ለጋዜጣው ሪፖርተር እንደገለፁት፤ ቢሮው በተጣለበት ገበያዎችን የማስተዳደር ሃላፊነት ከፍተኛ መጨናነቅ ያለባቸውን ገበያዎች በተበታተነ መልኩ ግብይት የሚከናወንበት ሁኔታ እንዲተገበር አዳዲስ የገበያ ቦታዎች አገልግሎት እንዲሰጡ መደረጉን ጠቁመዋል። ‹‹ሰፊ ቦታ መወሰዱ ብቻ አካላዊ ርቀት ይፈጥራል ተብሎ አይወሰድም።በሽታው ከየት እንደሚመጣና የመተላለፊያ መንገዶቹ የተጠቃለለ መረጃ ባለመኖሩ ህብረተሰቡ ራሱን መጠበቅ ይኖርበታል›› ያሉት የቢሮ ኃላፊው በቸልተኝነት የሚከናወኑ ግብይቶችን ህብረተሰቡ እንዲያስወግድም አሳስበዋል።ሸማቹ ሕብረተሰብና ነጋዴው በጤና ባለሙያዎች የሚተላለፉ የጥንቃቄ መልዕክቶችን ተግባራዊ እንዲያደርግም አቶ አብዱልፈታህ መክረዋል። በግብይት ወቅት አካላዊ ርቀትን ጠብቆ ግብይት ማከናወን የሚያስችል አሠራር እየተዘረጋ ይገኛል ያሉት አቶ አብዱልፈታ የፋሲካ በዓል ከመሆኑ ጋር ተያይዞ የግብይት መቀራረብ እንዳይኖር የገበያ ቦታዎችን የመበተን ሥራዎች እየተሰሩ እንደሚገኙ ጠቁመዋል።በቅርቡ የአትክልት ተራ ገበያ ስፍራን ወደ ጃንሜዳ የተወሰደ መሆኑን አስታውሰው፤ የሾላ ገበያንም ወደ ተለያዩ ቦታዎች የመበተን ሥራ መሠራቱን፣ አቃቂ አካባቢ ያሉ ገበያዎችን የመበተን ሥራዎች ተግባራዊ መደረጋቸውን ጠቁመዋል፡፡  የፋሲካ በዓልን መሰረት በማድረግ ሊከናወን ይችላል ተብሎ በሚጠበቀው የቁም እንስሳት ግብይት ወቅት አካላዊ ጥግግትን ለማስወገድ የተለያዩ አማራጭ እና ምቹ የገበያ ማዕከላት እየተፈጠሩ እንደሚገኙም ተናግረዋል።ኮልፌ ላይ ሁለት የገበያ ስፍራዎች መዘጋጀታቸውን ለአብነት የጠቀሱት የቢሮ ሃላፊው፤ ቄራ ላይ ንፋስ ስልክ ላፍቶ ክፍለ ከተማ የተሻለ አማራጭ ቦታ በመገኘቱ በቀጣይ አገልግሎት ላይ እንደሚውል አንስተዋል። ግብይቱ በብዛት በገንዘብ ልውውጥ የሚከናወን እንደመሆኑና በሂደቱም በሽታው የመተላለፍ እድሉ ሰፊ ሊሆን ስለሚችል ጥንቃቄ ማድረግ እንደሚገባም ተናግረዋል።  በአዲስ አበባ ከተማ አስተዳደር ንግድ ቢሮ በኩል የኮሮና ቫይረስ መከሰትን ተከትሎ በርካታ ሥራዎች እየተሠሩ እንደሚገኙ አስታውሰዋል።ለምርቶች የተጋነነ ዋጋ በጨመሩ ነጋዴዎች ላይ ርምጃ መወሰዱንና የማስተማር ሥራዎች ሲሰሩ መቆየታቸውን አንስተዋል።እስካሁን ከሦስት ሺህ 500 በላይ የንግድ ድርጅቶች ላይ ርምጃ መወሰዱን ጠቁመው፤ ሁለት ሺህ 171 የሚሆኑት ነጋዴዎች በድርጊቱ በመፀፀታቸው ሱቃቸውን እንዲከፍቱ መደረጉን አስታውሰዋል።በቀጣይ እንዲጠየቁ ጉዳያቸው ወደ ሕግ የተመራና አስተዳደራዊ ርምጃ የሚወሰድባቸው እንዳሉም ተናግረዋል።በተግባሩም ከፍተኛ ለውጥ መምጣቱንና ርምጃው ተጠናክሮ እንደሚቀጥልም ጠቁመዋል። ከእዚህ ጎን ለጎንም የምርት አቅርቦቱን የማሻሻል፣ ከአምራቾችና ከአቅራቢዎች ጋር የመወያየት እና አርሶ አደሩ በገበያ ተፈላጊ ምርቶችን እንዲያመርት እየተደረገ መሆኑንም ተናግረዋል። የአልኮል መጠጥ ሲያመርቱ የነበሩ የንጽህና መጠበቂያ (ሳኒታይዘር) ምርቶችን እንዲያመርቱ፣ ጨርቃ ጨርቅ አምራቾች የፊት መሸፈኛ እንዲያመርቱ እየተደረገ መሆኑንም ጠቁመው፤ ቁጥጥር ብቻ ሳይሆን አቅርቦቱን ለማስፋት ሰፊ ሥራዎች እየተሰሩ እንደሚገኙም አክለዋል።የንግዱ ማህበረሰብ በእዚህ ወቅት በሃላፊነትና በኢትዮጵያዊ ጨዋነት ባህል በመተባበር ክፉውን ጊዜ ከሸማቹ ጎን መቆም እንዳለበት መክረዋል።አብዛኞቹ ነጋዴዎች በተገቢው መንገድ እየሰሩና ድጋፍ እያደረጉ እንደሚገኙ በመጠቆምም፤ ሁሉም ይህንን ፈለግ ሊከተሉ ይገባል ብለዋል።አዲስ ዘመን  ሚያዝያ 10/2012 ዘላለም ግዛው